Hamilton (Kanada)

**Hamilton** on Ontarion provinssissa Ontariojärven länsipäässä sijaitseva Kanadan yhdeksänneksi suurin kaupunki. Sen asukasluku vuonna 2021 oli 569&nbsp;353.

## Maantiede

Hamilton sijaitsee Kanadan Ontariossa Ontariojärven länsiosan myös Hamiltoninlahtena tunnetun Burlingtoninlahden rannalla. Matkaa Torontoon koillisessa on noin 68&nbsp;km ja Niagara Fallsiin Yhdysvaltojen vastaisella rajalla noin 66&nbsp;km.

Kaupungin vanha keskus on rajoittunut Burlingtoninlahden rantakallioiden eteen ja myöhemmin kaupunki on laajentunut kallioiden ylle. Kaupungin taloudellinen ja hallinnollinen keskus on keskittynyt Gore Parkin puiston ympärille. Vanha teollinen keskus seuraa Canadian National Railway-rautatien suuntaa rannikolla. Durand on vanha yläluokkainen asuinalue ja Westdale keskiluokkainen asuinalue. Ancaster, Dundas ja Waterdown ovat uudempia asuinalueita ja kesksutasta itään ja koilliseen on laajoja työväenluokan asuinalueita. Joitakin suoalueita kaupungin luoteispuolella on pyritty palauttamaan luonnontilaan. Hamiltonin pinta-ala on 1&nbsp;118,31.

### Ilmasto

## Historia
Ontariojärven länsiosissa on ollut ihmisasutusta jo ainakin 6&nbsp;000 vuotta. Vähintään 650 vuotta sitten alueelle asettui irokeesikielisiä intiaaneja. Heidät tunnettiin myöhemmin neutraleina heidän pysyessään puolueettomina irokeesien ja huronien majavasotien aikana. Neutralien joukkoon pakeni kuitenkin hyökkäysten kohteeksi joutuneita huroneja ja huronit voitettuaan irokeesit hyökkäsivät neutraleja vastaan. 1650-luvulla neutralit katosivat omana ryhmänään ja heidän entisille alueilleen muutti mississaugoja. Alueen hallitseva eurooppalainen mahti oli tuolloin turkiskauppaa käyvä Ranska. Ranskan vaikutusvalta päättyi brittien kanssa käytyyn Abrahamin tasankojen taisteluun vuonna 1759. 

Alueet vallaneet britit pyrkivät asuttamaan paikalle brittilojalisteja Yhdysvalloista. Missisaugoilta ostettiin suuret maa-alueet. Yksi alueista oli liikemies George Hamiltonin vuonna 1815 ostama nykyisen Hamiltonin ja tuolloisen pienen Head of the Lake-nimisen kylän käsittänyt alue. Hamilton alkoi rakennuttaa kaupunkia, josta tuli vuonna 1816 Hamiltonin mukaan nimetty Goren piirikunnan keskus.

Hamilton kasvoi vain hitaasti aina 1820-luvulle saakka, jolloin Burlington Beachin läpi rakennettiin purjehduskelpoinen kanava. Kanava teki Hamiltonista huomatavan sataman ja 1830-luvulla Hamiltoniin saapui suuria määriä siirtolaisia Yhdistyneestä kuningaskunnasta. Samalla kehittyi kaupungin teollisuus, joka palveli kahden maailmansodan aikana sotataloutta ja maailmansotien jälkeen siviilitaloutta. Vanhat tekstiilitehtaat alkoivat sulkeutua 1950- ja 1960-luvuilla, jolloin terästeollisuudesta tuli johtava teollisuuden ala. Vuosisadan loppupuoliskolla myös Hamiltonin terästehtaat vähensivät toimintaansa. Hamilton välttyi kuitenkin niin sanotun ruostevyöhykekehityksen pahimmilta osilta. Teollisuuden merkitys on vähentynyt, mutta sen tilalle on noussut esimerkiksi palveluala.

Hamiltonia laajennettiin kuntaliitoksilla vuonna 2001. Kaupunkiin liitettiin esimerkiksi viereiset Ancaster, Dundas, Flamborough, Stoney Creek ja Glanbrook.

## Väestö
Hamiltonin asukasluku oli Kanadan vuoden 2021 väestönlaskennan mukaan 569&nbsp;353. Vuonna 2016 vastaava lukema oli 536&nbsp;917. Väestöntiheys vuonna 2021 oli 509,1&nbsp;as./km².

Vuonna 2021 englantilaiset olivat suurin yksittäinen etninen ryhmä ja he muodostivat 19,8&nbsp;% väestöstä. Heidän jälkeensä suurimpia olivat skotit 16,1&nbsp;% ja irlantilaiset 15&nbsp;%. Näkyviin vähemmistöihin kuului 25,1&nbsp;% asukkaista ja he jakautuivat pääasiassa eteläaasialaisiin, mustiin ja arabeihin. Englantia puhui äidinkielenään 71,4&nbsp;% ja ranskaa 1,1&nbsp;%.

## Lähteet

## Aiheesta muualla